Fi Triq il-Kosta, Transport Malta waħħlet numru ta' tappini bojod fil-passaġġ riżervat għar-roti ( ). Dawn it-tappini ( ) huma mwaħħla b'mod li jnaqqsu l-wisa' effettiv tal-passaġġ riżervat għar-roti. Dawn it-tappini twaħħlu mingħajr ma kien hemm l-ebda konsultazzjoni bejn Transport Malta u l-għaqdiet taċ-ċiklisti. Dan in-nuqqas ta' konsultazzjoni ser iwassal għal periklu għaċ-ċiklisti. Triq il-Kosta minn dejjem kienet waħda mit-toroq ewlenin għal min jipprattika ċ-ċikliżmu. It-tqegħid ta' dawn it-tappini fuq in-naħa ta' ġewwa tal-passaġġ riżervat għar-roti qed joħloq periklu kbir għaċ-ċiklisti, anki għaliex ċekknu l-wisa' tal-istess passaġġ. Allura, meta jkun hemm xi ostaklu fil-passaġġ, iċ-ċiklisti mhux biss ikollhom isuqu fuq it-tappini biex jevitaw dan l-ostaklu iżda wkoll ikun iktar diffiċli u perikoluż għalihom li jaqbżu xi karozza li tkun wieqfa abbużivament fuq il-passaġġ riżervat ghar-roti. Kif qalet Dr Claire Azzopardi-Lane, kelliema ta' Alternattiva Demokratika għall-Isports, kieku Transport Malta riedet tħares liċ-ċiklisti, dawn it-tappini kienu jitpoġġew barra mil-linja li timmarka l-passaġġ rizervat għaċ-ċiklisti. B'hekk kienet tkun enfasizzata l-linja li s-sewwieqa tal-karozzi għandhom joqgħodu attenti li josservaw u allura jżommu d-distanza mill-passaġġ rizervat għaċ-ċiklisti. Imma Transport Malta waħħlet it-tappini b'mod differenti bil-konsegwenza li flok ma tħares liċ-ċiklisti, qed tpoġġihom fil-periklu.
Transport Malta w t-tappini ta' Triq il-Kosta